50 Jaar gelede in Die Burger | 1 Oktober 1971 | Netwerk24
50 Jaar gelede in Die Burger | 1 Oktober 1971
SA, Brittanje oefen saam ter see: Belangrike gesamentlike see-oefeninge deur skepe van die Suid-Afrikaanse Vloot en Britse vloot word van Maandag af tot 3 November in Suid-Afrikaanse gebiedswaters gehou.
Hof sê oor skipper se lot: Die kaptein van die Kaapstadse vistreiler Marinette wat in April verlede jaar in die Indiese Oseaan spoorloos verdwyn het, is gister deur 'n hofbevel in die Kaapstadse Hooggeregshof dood veronderstel . . . Die Marinette was van Kaapstad onderweg na die Franse eilande St. Paul en Amsterdam om te gaan kreef vang toe hy verdwyn het. Die eilande is sowat 2 500 seemyl suidoos van Kaapstad.
Grabouw-muishond dalk dol: Die muishond wat eergister op 'n plaas in die distrik Grabouw doodgeskiet is nadat dit met twee honde gebaklei het, is na Onderstepoort gestuur om vir moontlike hondsdolheid getoets te word. Die twee honde word vir waarneming aangehou.